
изх. № ……………………………………………
ДО

ОБЩИНСКИ СЪВЕТ 

ЗЛАТОГРАД

ИНФОРМАЦИЯ

от Мирослав Митков Янчев – Кмет на Община Златоград

Относно: Отчет за изпълнение на Годишната програма за управление и разпореждане със собствеността през 2023 г.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Годишната програма за управление и разпореждане с имотите – общинска собственост в Община Златоград за 2023 г. е приета с Решение № З 672/22.03.2023 г. на Общински съвет Златоград.
Съгласно чл.8, ал.2 от Закона за общинската собственост, редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост, и правомощията на Кмета на Общината, на Кметовете на Кметства и на Кметските наместници, се определя с наредба на Общинския съвет, при спазване на разпоредбите на този закон и на специалните закони в тази област.

Общинска администрация Златоград, осъществява дейностите по управление и разпореждане с имоти и вещи – общинска собственост по реда на Наредба № 2 за реда за придобиване, управление и разпореждане с общинско имущество на територията на Община Златоград, приета с Решение № З 177/21.10.2020 г. на Общински съвет Златоград. 
І. Управление на общинската собственост. Състояние и ползване на общинската собственост.

1. Управление на имотите - публична общинска собственост е регламентирано в Глава трета на Наредба № 2 за реда за придобиване, управление и разпореждане с общинско имущество на Общински съвет Златоград.

Ръководителите  на  юридическите  лица  и  на  звената   на  общинска  бюджетна издръжка   управляват  предоставените  им  от  общинския  съвет   имоти   за  безвъзмездно ползване в рамките на предвидените в техните бюджети средства.

Публичната 
общинска
собственост, 
предназначена
за 
осъществяване на функциите на кметството се управлява от кмета на съответното кметство. 

Публичната общинска собственост, предназначена за осъществяване функциите на общинската администрация в населените места, които не са кметства, се управлява от кметския наместник на съответното населено  място. 

Ръководителите на  организациите или на юридическите лица, които са на бюджетна   издръжка,  различна   от  общинския  бюджет,  осъществяват  управлението  на публичната общинска  собственост от  свое име, за своя  сметка и на своя  отговорност в рамките на действащата нормативна уредба.

Свободни  имоти  или  части  от  тях  – публична общинска  собственост, могат  да  се  отдават под наем след решение на общински  съвет  за срок до 10 години, след провеждане на   публичен търг или публично оповестен конкурс. 

Общински съвет взема решение за отдаване под наем на свободни имоти или части от тях – публична общинска собственост, предоставени на училища, детски заведения и център за подкрепа за личностно развитие, чрез публично оповестен търг или публично оповестен конкурс, за срок до 10 години, за дейности, съвместими с предназначението им.

Предложението за отдаване под наем се изготвя от директора (ръководителя) на съответното учебно или детско заведение, до кмета на общината. 

Предложението трябва да съдържа точно описание на частта от имота, полезна площ, дейността, за която ще се отдава под наем, срок на договора и конкретни предложения относно достъп, работното време и други, съобразни с дейността, която ще се извършва.

2. Управление на имотите - частна общинска собственост:

Ръководителите  на  юридическите лица  и  на  звената  на  общинска бюджетна издръжка,  осъществяват   управлението   на  имотите  –  частна   общинска  собственост, предоставени им безвъзмездно за осъществяване на техните функции.

Имотите  – частна  общинска собственост, предназначени  за  стопански нужди  се  отдават под  наем за срок  до  10 години,  след решение на общински  съвет, от кмета на общината,  чрез публично оповестен търг или конкурс, освен ако в закон е предвидено предоставянето под наем да се извършва без търг или конкурс или е определен друг ред. 

С решение на Общински  съвет  свободни имоти  или  части  от  тях  – частна общинска  собственост могат  да  се  отдават под  наем  без търг   или  конкурс   за   здравни,  образователни  и  социални  дейности  за   задоволяване  на съответните  нужди   на   населението,  както   и   на   юридически  лица   с  нестопанска  цел, осъществяващи дейност  в обществена полза.

Със заповед на кмета на общината или оправомощено от него длъжностно лице, без търг или конкурс, се предоставят, безвъзмездно, помещения – частна общинска собственост на общинските ръководства на политическите партии, отговарящи на условията, предвидени в Закона за политическите партии.

При наличие на помещения кметът на Общината или оправомощено от него длъжностно лице издава заповед за настаняване, въз основа на която, сключва договор за безвъзмездно ползване, със срок до края на мандата на Народното събрание. Политическите партии, на които са предоставени помещения по ал. 1 заплащат експлоатационните разходи, ако има такива.

Изпълнението на Годишна програма за управление и разпореждане с имотите – общинска собственост в Община Златоград за 2023 г,. приета с Решение № З 672/22.03.2023 г. на Общински съвет Златоград  е представено в следните справки:

1)
Справка за реализирани приходи от разпореждане с общинска собственост през 2023г. (Приложение № 1)

2)
Справка за сключени нови договори за отдаване под наем на общински недвижими имоти  към 31.12.2023 г. (Приложение № 2)

3)
 Справка за прекратени наемни отношения към 31.12.2023 г. с наематели на общински   недвижими имоти. (Приложение № 3)

4)
Справка за сключени договори за учредяване възмездно право на ползване на недвижими имоти – общинска собственост към 31.12.2023 г. (Приложение № 4).

5)
Справка за договори за отдаване под наем на пасища, мери и ливади от Общински поземлен фонд по реда на чл. 37и от ЗСПЗЗ към 31.12.2023 г. (Приложение № 5).

Към 31.12.2023 г. общият брой на действащите договори за наем е, както следва:

1.Отдадени под наем общински недвижими имоти – 76 бр.

2.Учредено безвъзмездно право на ползване на лицата, определени със закон, с решение на Общинския съвет – 3 бр.

3.Учредено възмездно право на ползване – 2 бр. 

4. Предоставени безвъзмездно за управление на юридически лица и звена на общинска бюджетна издръжка и на други юридически лица на бюджетна издръжка или на техни териториални структури – 17 броя.

Договорите за отдаване под наем са следните категории: 

· стационарни обекти – павилиони, сгради или части от сгради – помещения – 48 броя;

· терени, върху които са разположени преместваеми обекти – павилиони по чл. 56 от ЗУТ – 8 броя, 

· терени , върху които са разположени РИЕ по чл. 57 от ЗУТ – 1 брой;

· земеделски земи – 4 броя, в т. ч. пасища, мери и ливади от Общински поземлен фонд, отдадени под наем на основание чл. 37и, ал. 12 от Закона за собствеността и ползването на земеделските земи (ЗСПЗЗ), чл. 100, ал. 9 от Правилника за прилагане на Закона за собствеността и ползването на земеделските земи (ППЗСПЗЗ) – 1;

· жилища – за настаняване на граждани с установени жилищни нужди – 15 броя.

Община Златоград разполага с 17 бр. общински жилища: 10 бр. апартамента (2 бр. апартамента в гр. Златоград, 5 бр. апартамента в с. Старцево, 2 бр. апартамента в с. Долен, 1 бр. ведомствен апартамент в гр. Златоград) и 7 бр. стаи в бивше общежитие “Минстрой” гр. Златоград.

Жилищата са отдадени под наем по реда на Наредба № 12 за реда и условията за управление и разпореждане с общинските жилища на територията на Община Златоград, на лица с установени жилищни нужди.

Съгласно приети стратегически документи за развитие на общината – основният й ангажимент е да стопанисва и се грижи за имотите, независимо дали са  публична или частна общинска собственост, като добър стопанин, съобразно предназначението им и за нуждите, за които са предоставени.

През 2023 г. се запазва броят на имотите, предоставени под наем.

Към края на 2023 г. не са приключили следните процедури по учредяване възмездно право на ползване върху общински недвижими имоти и отдаване под наем на имоти-общинска собственост:

1) Конкурс за учредяване право на възмездно ползване на общински недвижим имот – частна общинска собственост: ПИ с идентификатор 31111.32.210 по КК на гр. Златоград, целият с площ 495 кв.м. (четиристотин деветдесет и пет квадратни метра), за който се отрежда УПИ ХІІІ - 32.210 – Механа, кв. 9 по ПУП на гр. Златоград, ведно с 84/90 ид.ч. (осемдесет и четири деветдесети идеални части) от едноетажна сграда № 1 с идентификатор 31111.32.210.1, цялата със застроена площ 79 кв.м. (седемдесет и девет квадратни метра) и ведно с 84/90 ид.ч. (осемдесет и четири деветдесети идеални части) – „Вунцовата воденица“. Предстои сключване на договора със спечелилия конкурса.

2) Конкурс за отдаване под наем на терен с площ 21 м2 , представляващ част от ПИ  с идентификатор 31111.35.461 по КК на гр. Златоград, целият с площ 301 м2, за който имот се отрежда УПИ І – 2451 - Озеленяване, кв. 167 по ПУП на гр. Златоград. Предстои сключване на договора със спечелилия конкурса.

Поради ограничени финансови възможности, всички договори за отдаване под наем, за предоставяне за безвъзмездно или възмездно ползване и управление включват клауза, че основните и текущите ремонти на отдадения под наем или ползване имот са за сметка на наемателя или ползвателя и не се допуска прихващане на извършените ремонти за сметка на наемната цена.

Наличните нежилищни имоти, които могат да се отдават под наем и същевременно да носят трайни системни приходи в общинският бюджет са ограничени. Единствено сериозно търсене на обекти за отдаване под наем има в гр. Златоград и с. Старцево. В другите населените места на общината има единични недвижими обекти - общинска собственост за отдаване под наем, но интересът е слаб. Приходите от отдадените под наем  обекти в населените места са несъществени.

От години наред в общинския бюджет не се планира изграждането на нови обекти за отдаване под наем. Продажбите на част от нежилищните имоти със стопанско предназначение, извършени през изминалите години, както физическо и морално износване на обектите, намаляването на търсенето им, са фактори за съкращение на приходите от тази дейност в общинския бюджет.

3. Земеделски земи
На основание чл. 24 а, ал. 5 от ЗСПЗЗ и чл. 6 ал. 4 от Наредба № 20 за управление, стопанисване и ползване на земите и горите от общинския поземлен фонд на територията на Община Златоград, има сключени три договора договора, два от които са в землището на с. Старцево и един в землище с. Долен. 

В изпълнение на Решение на Общински съвет Златоград №  З 623 от 27.01.2023 г., със Заповед № 154/20.04.2023г. на Зам. - Кмета на Община Златоград и Протокол № 1 от 25.04.2023г. на комисия, назначена, на основание чл. 37и, ал.6 от ЗСПЗЗ, през стопанската 2022-2023г. няма сключени договори за отдаване под наем на пасища, мери и ливади от Общински поземлен фонд по чл.37и, ал.5 от ЗСПЗЗ и чл.99, ал.1 от ППЗСПЗЗ.  
Към настоящия момент Община Златоград запазва наемните си правоотношения по Договор №84/14.05.2020, сключен за отдаване под наем на пасища, мери и ливади от Общински поземлен фонд (ОПФ) на основание чл. 37и, ал. 12 от Закона за собствеността и ползването на земеделските земи (ЗСПЗЗ). Договорът е сключен за срок от пет стопански години  и е влязъл в сила от 01.10.2020г. Наемът на имотите се определя от размера на средното годишно рентно плащане за землището на с. Аламовци, Община Златоград. 
ІІ. Разпореждане с общинската собственост 
Резултатите от действията, предприети от Общината по изпълнението на Годишната програма за разпореждане с имотите – общинска собственост в Община Златоград за 2023 г., приета с Решение № З 672/22.03.2023 г. на Общински съвет Златоград, са отразени  в таблица „Справка за реализирани приходи от разпореждане с общинска собственост през 2023 г.” (Приложение № 1).

През 2023 г. имаме 11 % изпълнение на приходите, заложени в Годишната програма за разпореждане с имотите – общинска собственост в Община Златоград за 2023 г., като:

· 50 % изпълнение на приходите от продажба на земя и замени;

· 0 % изпълнение на приходите от учредени вещни права;

· 0 % изпълнение на приходите от продажба на ДМА.

Общият брой на разпоредителните сделки с общински недвижими имоти,  извършени през 2023 г. са 15 броя. 

През 2023 г. има реализирани 5 бр. сделки за продажби на общински имоти на основание чл. 35, ал. 3 от ЗОС на собствениците на законно построени сгради, както следва:


1. Поземлен имот с проектен идентификатор 31111.36.413, по КККР на гр. Златоград, целият с площ 497 кв.м. (четиристотин деветдесет и седем квадратни метра), за който се отрежда УПИ ХХ, кв. 60 по ПУП на гр. Златоград. Сключен е договор № 5/11.01.2023 г. със Светлана Икова и Снежана Икова;


2. Поземлен имот  с кадастрален № 432, за който е отреден УПИ XVIII-432, кв. 46 по кадастралния и регулационен план на с. Долен, одобрен със Заповед № РД-271 «а»/31.03.1983 г. на Председателя на ОНС-Смолян и допълнителна Заповед № 71 от 15.03.2022 г. на Кмета на Община Златоград, целият с площ 263 кв.м. (двеста шестдесет и три квадратни метра). Сключен е договор № 4/11.01.2023 г. с Митко Керимов и Фатме Керимова;

3. Земя с площ с площ 337 кв. м. (триста тридесет и седем квадратни метра), представляваща ½ ид. части от УПИ XVI-484, 491, кв. 42 по кадастралния и регулационен план на с. Старцево, одобрен със Заповед № 16/07.03.1978 г. на Председателя на ОНС-Смолян и допълнителна Заповед № 174 от 15.06.2022 г. на Кмета на Община Златоград, целият с площ 674 кв. м. (шестстотин седемдесет и четири квадратни метра). Сключен е договор № 124/31.07.2023 г. с Диляна Йосифова и Стефан Йосифов.

4. Земя с площ 119 м2 (сто и деветнадесет квадратни метра), представляваща УПИ VІ – стоп. дейност, кв. 9 по ПУП на село Старцево, общ. Златоград, одобрен със Заповед № 16/07.03.1978 г. на Председателя на ОНС-Смолян и допълнителна Заповед № 247 от 28.08.2017 г. на Кмета на Община Златоград, целия с площ 119 м2 (сто и деветнадесет квадратни метра). Сключен е договор № 167/07.11.2023 г. с Велчо Джандев.


5. Поземлен имот с идентификатор 31111.35.471, съгласно скица № 15-693009-22.06.2022 г. по КККР на гр. Златоград, одобрени със Заповед № РД-18-75/15.07.2008 г. на Изпълнителен Директор на АГКК-гр. София, целият с площ: 512 кв.м. (петстотин и дванадесет квадратни метра). Сключен е договор № 173/08.12.2023 г. със Сузана Доросиева и Валентин Доросиев.

По отношение на сделките с предварителни договори за продажба на основание чл. 15, ал. 3 и ал. 2 от ЗУТ през 2023 година са извършени 3 бр., както следва: 

1. Поземлен имот с идентификатор 31111.35.491 по КККР на гр. Златоград, одобрени със Заповед № РД-18-53/29.11.2005 г. на Изпълнителен директор на АГКК – гр. София, целият с площ 183 кв.м. (сто осемдесет и три квадратни метра). Сключен е договор № 58/07.04.2023 г. с Ясен Кочанов.

2. 235/406 ид.ч. (двеста тридесет и пет четиристотин и шести идеални части) от УПИ V-104 – за Търговия и услуги, кв. 29 по Кадастралният и регулационен план на с. Аламовци, одобрен със Заповед № 46/19.04.1989 г. на Председателя на ОНС-Смолян и допълнителна Заповед № 244/13.06.2023 г. на Кмета на Община Златоград, цялото с площ: 406 кв.м. (четиристотин и шест квадратни метра). Сключен е договор № 126/01.08.2023 г. с ЕТ „Виктория Чомезова“, представлявано от Виктория Чомезова-Топова.

3. Поземлен проектен имот с идентификатор 31111.35.804 по КККР на гр. Златоград, одобрени със Заповед № РД-18-75/15.07.2008 г. на Изпълнителен директор на АГКК – гр. София, целият с площ 178 кв.м. (сто седемдесет и осем квадратни метра). Сключен е договор № 175/08.12.2023 г. със
 Снежана Шехова, Сергей Сарелски, Даниела Гочева, Радослав Сарелски, Калина Биджонова и Сашка Горузова.


Има две замени през 2023 г., както следва:



1. Община Златоград прехвърля на Красимир Биджонов, поземлен проектен имот с идентификатор 31111.35.794 по КККР на гр. Златоград, одобрени със Заповед № РД-18-75/15.07.2008 г. на Изпълнителен директор на АГКК – гр. София, целият с площ 72 кв.м. (седемдесет и два квадратни метра). В замяна Красимир Биджонов прехвърля на Община Златоград, правото на собственост на земя с площ 45 кв.м., представляваща проектен поземлен имот с идентификатор 31111.35.793, попадаща в улична регулация при о.т. 215 по ПУП на гр. Златоград. Сключен е договор № 59/07.04.2023 г. с Красимир Биджонов.



2. Община Златоград прехвърля на Сашка Маринова, Валентин Маринов и Милена Маринова, правото на собственост на земя с обща площ 219 кв.м., от които: 62 кв.м., представляват ПИ с проектен идентификатор 31111.35.802; 106 кв.м. – ПИ с идентификатор 31111.35.636; 51 кв.м., представляват ПИ с проектен идентификатор 31111.35.800, включени към УПИ V, кв. 164 по ПУП на гр. Златоград. В замяна на гореописания имот, Сашка Маринова, Валентин Маринов и Милена Маринова, прехвърлят на Община Златоград, правото на собственост на земя с площ 112 кв.м., представляваща ПИ с проектен идентификатор 31111.35.801 по КК на гр. Златоград, за който се отрежда улична регулация /тупик осигуряващ достъп до УПИ IV, кв. 164 по ПУП на гр. Златоград. Сключен е договор № 174/08.12.2023 г. със Сашка Маринова, Валентин Маринов и Милена Маринова.



През 2023 г. имаме проведен един публично оповестен търг с явно наддаване за продажба на общински недвижим имот - земя с площ 138 м2, представляваща УПИ XІ – търговски обект, кв. 37 по ПУП на село Старцево, общ. Златоград. Сключен е договор № 7/09.01.2024 г. със Сашо Байрев. 


Също така са проведени и четири публично оповестени конкурси за учредяване право на възмездно право на ползване върху общински недвижими имоти. /Справка – Приложение № 4/.


Сключени са два броя договори за безвъзмездно учредяване право на строеж за изграждане на сграда за производство и услуги с разгъната застроена площ (РЗП) 1 369,20 кв.м. (застроена площ (ЗП) 890,00 кв.м.), в ПИ с идентификатор 31111.36.397 по КККР на гр. Златоград (договор № 9/12.01.2023) и безвъзмездно учредяване право на строеж за изграждане на сграда за производство и услуги с разгъната застроена площ (РЗП) 1 360,80 кв.м. (застроена площ (ЗП) 737,00 кв.м.), в ПИ с идентификатор 31111.36.398 по КККР на гр. Златоград (договор № 10/12.01.2023 г.), с „КМП-Билдинг“ ЕООД, представлявано чрез упълномощено лице Емил Кафеджиев. 

 

Община Златоград  през 2023 г. е придобила безвъзмездно 1 бр. имот, както следва:
1. Безвъзмездно прехвърляне в полза на Община Златоград, правото на собственост върху 6 кв.м.,  за  които  ведно с частта общинска собственост от 70 кв.м., се отрежда нова задънена улица, 
представляваща проектен имот с идентификатор 31111.36.487 с площ 76 кв.м.. Сключен е договор № 28/20.02.2023 г. с Митко Чаушев.




По отношение на общинската собственост през 2023 година, за 109 бр. имоти бяха съставени актове за общинска собственост, съгласно изискванията на Наредба № 8 от 17.12.2009 г. на Министъра на регионалното развитие и благоустройството и Министъра на правосъдието, за утвърждаване на образците на актовете за общинска собственост, на досие на имот – общинска собственост, и на регистрите, предвидени в Закона за общинската собственост, и за определяне реда за състоянието, воденето и съхраняването им.

Ежемесечно през 2023 година, се актуализират създадените публични регистри, на електронната страница на община Златоград /www.zlatograd.bg/, като:

1. Регистър на актовете за частна общинска собственост;

2. Регистър на актовете за публична общинска собственост;

3. Публичен регистър на разпоредителните сделки с имоти общинска собственост;

4. Регистър на етажната собственост;

5. Регистър на концесиите;

6. Регистър на търговските дружества с общинско участие.

7. Регистър на разрешенията за ползване на пазари, тротоари и улични платна.

През 2023 година бяха актуализирани сканираните актове за общинска собственост в Община Златоград. Съхраняват се на електронен носител.

ІІІ. Заключение

Ефективното управление  и правилното разпореждане с общинската собственост е условие за осъществяване на политиката на Община Златоград, за устойчиво местно развитие.

Общинската собственост е постоянен източник на приходи за общинския бюджет и обезпечава финансирането на част от общинските дейности. Предварително определените приоритети, публичното обявяване на намеренията на общината по управлението и разпореждането с имоти и вещи общинска собственост дават възможност за прозрачност, публичност и последователност в дейността на общинската администрация и общински съвет. Целта на обявяването на  намеренията е:  да се предизвика по – широк интерес от страна на заинтересуваните лица и да се увеличат приходите от продажба и отдаване под наем на обекти.
Във връзка с гореизложеното, предлагам следния проект за

РЕШЕНИЕ:

Общински съвет Златоград, на основание чл. 21, ал. 1, т. 23 от Закона за местното самоуправление и местната администрация, чл. 8, ал. 9 от Закона за общинската собственост и чл. 4, ал. 3, във връзка с ал. 1 от Наредба № 2 за реда за придобиване, управление и разпореждане с общинско имущество на общински съвет Златоград,
РЕШИ:

Приема Отчет за изпълнение на Годишната програма за управление и разпореждане със собствеността през 2023 година.
Приложения:
1) Справка за реализирани приходи от разпореждане с общинска собственост през 2023г. (Приложение № 1)
2) Справка за сключени нови договори за отдаване под наем на общински недвижими имоти  към 31.12.2023 г. (Приложение № 2)

3) Справка за прекратени наемни отношения към 31.12.2023 г. с наематели на общински   недвижими имоти. (Приложение № 3)
4) Справка за сключени договори за учредяване възмездно право на ползване на недвижими имоти – общинска собственост към 31.12.2023 г. (Приложение № 4).

5) Справка за договори за отдаване под наем на пасища, мери и ливади от Общински поземлен фонд по реда на чл. 37и и чл. 24а, ал. 5 от ЗСПЗЗ към 31.12.2023 г. (Приложение № 5).
МИРОСЛАВ ЯНЧЕВ 
Кмет на Община Златоград
АЯ,ОД,БМ/ЗЦ

          

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

